
Guvernatorul Băncii Naţionale, Mugur Isărescu, a chemat la o atitudine pozitivă faţă de procesul de denominare a bancnotei naţionale, declanşat oficial de BNR pe 17 noiembrie şi aplicabil efectiv de la 1 iulie 2005. „Nimic nu se pierde, nimic nu se câştigă, totul se simplifică”, a spus guvernatorul. Lansarea campaniei oficiale de pregătire a populaţiei pentru trecerea la leul greu, prin tăierea a patru zerouri din valorile actualelor bancnote, a reunit la sediul BNR reprezentanţii unui important număr de bănci comerciale care şi-au spus opinia faţă de această măsură, cu puternice implicaţii la nivel macroeconomic. Mugur Isărescu, a explicat că denominarea are trei conotaţii majore - marchează încheierea unui ciclu inflaţionist şi intrarea într-o perioadă de stabilitate a preţurilor; exprimă preţurile la niveluri nominale uzuale în Europa şi simplifică trecerea ulterioară la Euro (2012-2014 şi generează o reducere a nivelului indicatorilor valorici la parametri mai usor inteligibili. Isărescu a spus că nu vor interveni rotunjiri de preţuri care să genereze un nou puseu inflaţionist. ‘’Leul va deveni total convertibil în următorii doi ani şi va fi total aberant ca o bancnotă convertibila să aibă atâtea zerouri în coadă’’, a subliniat guvernatorul BNR. Denominarea implică eliminarea a patru zerouri din actualele cupiuri monetare, urmând ca actuala bancnotă de 10.000 de lei să devină un ‘’leu greu’’. Celelalte bancnote denominate vor fi actuala bancnota de un milion de lei, care va deveni 100 de lei, cea de 500.000 de lei, care va deveni 50 de lei, cea de 100.000 de lei, care va deveni 10 lei, cea de 50.000, care va deveni 5 lei. Cu toate că nu a existat o bancnotă de 5.000.000 lei, pe care BNR nu a tipărit-o pentru a nu crea impresia de inflaţie, dupa denominare va exista şi o bancnotă de 500 de lei, cea mai mare valoare a cupiurilor noi, care va fi egală cu aproximativ 100 de euro. Noile cupiuri, care vor avea valoarea de 1 leu, 5 lei, 10 lei, 50 de lei, 100 de lei şi 500 de lei, sunt de dimensiuni similare cu bancnotele euro. Subdiviziunile leului vor fi banii, pentru care se vor emite monede metalice de 1 ban, 5 bani, 10 bani şi 50 de bani. Leul greu ar urma să fie înregistrat cu o codificare nouă, faţă de cea actuală. Pe listele de tranzacţii şi în conturi ar putea apărea indicativul RON (Romanian New), în loc de ROL (Romanian Leu). Bancherii nu au agreat în totalitate această propunere a BNR. Leul nou denominat va fi din hârtie polimerică, ca dealtfel şi celelalte bancnote, care se vor tipări tot pe suport polimeric. Bancnota de un leu va avea dimensiunea de 120 x 62 mm, iar cea de 100 lei dimensiunea de 147 x 82 mm, toate bancnotele fiind similare ca dimensiuni bancnotelor de 5, 10, 20, 50, 100 si 200 euro, a carei dimensiune va fi folosită şi la bancnota de 500 de lei. Emiterea noilor bancnote se va face treptat, astfel ca la 1 iulie 2005 să existe suficiente bancnote şi monede pe piaţă.

Pentru contracararea unui eventual puseu inflationist, se va proceda la o afişare dublă a preţurilor, data propusă fiind 1 martie 2005, măsură care va dura până la 30 iunie 2006, potrivit surselor din BNR. Între măsurile propuse pentru neafişarea preţului dublu este sancţionarea comercianţilor cu o amendă între 10 şi 30.000.000 lei. Costurile denominării vor fi suportate în mare parte de Banca Naţională şi nu vor fi mai mari decât cele generate de actuala emisiune de bancnote. Băncile comerciale vor suporta şi ele o parte din costuri, indirect, aceasta însemnând adaptarea ATM-urilor şi a sistemelor informatice. Decizia denominarii a fost luată în discuţie în 2001, când inflaţia a fost adusă sub control.

ROL sau RON?

Preşedintele Asociaţiei Române a Băncilor, Graţian Gheţea, consideră că este necesară definirea unei noi monede naţionale (denumirea de RON), dar vor trebui să fie modificate toate conturile agenţilor economici din România, iar în piaţa internaţională va fi o mică confuzie, deoarece în septembrie a fost introdus codul IBAN, care conţine şi codul valutei ROL. Decizia de trecere la RON trebuie anunţată cu şase luni înainte Comisiei Bursei de la Londra. Gheţea a avertizat şi asupra problemelor ce ar putea apărea în operaţiunile cu decontare ulterioară - operaţiunile cu cecuri şi operaţiunile cu carduri. ‘’Acestea sunt probleme grele pe care trebuie să le soluţionăm. Să vedem în ce măsură mai are cecul un viitor în România’’, a spus Gheţea.

Guvernatorul Mugur Isărescu a afirmat - ‘’Sentimental mie îmi place foarte mult ROL. Este şi de succes. Dacă tehnicienii vor spune că această diferenţă între ROL şi RON este necesară eu sunt gata să renunţ. Perioadă prea lungă de circulaţie duală a bancnotelor?

Preşedintele HVB Bank, Dan Pascariu, avertizează că persoanele fizice şi juridice vor avea conturi atât în RON cât şi în ROL, ceea ce va crea dificultăţi în activitatea băncilor. Pascariu a atras atenţia şi asupra perioadei prea lungi de circulaţie duală a bancnotelor. ‘’Cred că ţările celelalte care au făcut denominarea au încheiat rapid procesul. Şi piaţa bancară a avut de câstigat din aceasta. Preşedintele HVB consideră că decizia de renunţare la schimbarea indicativului ar trebui anunţată înainte de 15 decembrie 2004. Preşedintele Băncii Româneşti, Petru Rareş, a spus că ar trebui analizată şi preferinţa populaţiei cu privire la circulaţia duala a monedei, reamintind situaţia trecerii la euro, cand populaţia din zona euro a dorit să scape rapid de bancnotele vechi. „Introducerea euro a creat mari încurcături în piaţa, deoarece preferinţa pentru euro a creat mari blocaje în sistemul bancar”, a spus Rareş. Retragerea BNR din anumite judeţe unde băncile comerciale sunt prezente va crea probleme mari de alimentare a sucursalelor cu noua monedă. Reintroducerea metalului, este de asemenea un element care va genera probleme de infrastructură tehnică pentru crearea fişicurilor. Aceasta va însemna costuri şi întârzieri pentru bănci. Costurile alimentării cu numerar sunt plasate către băncile comerciale pentru alimentarea sucursalelor, prin absenţa BNR din multe zone. Va exista şi avantajul scoaterii sumelor din circuitele paralele, scoaterea la suprafaţă a banilor negri, consideră reprezentantul BR.

“Populaţia va prefera moneda nouă”

Mugur Isărescu apreciază că s-a ajuns la esenţa optimului în ceea ce priveşte o preschimbare rapidă şi mai graduală a bancnotelor. Să analizăm cu o mai mare atenţie preferinţa populaţiei. Populaţia va prefera moneda nouă ca să o tezaurizeze, fiind considerată mai valoroasă, iar moneda veche va rămâne în circulaţie. Nu am creat mecanisme de schimb nici la BNR, nici la băncile comerciale. Nu am considerat necesar să punem un termen imediat de preschimbare. Nu grăbim procesul de preschimbare. Cu excepţia bancnotelor de valori mici, 10.000 si 50.000, celelalte vor circula o perioadă destul de indelungată. Nu văd populaţia din România să se grăbească să schimbe milionul. În 2001 când s-a propus, denominarea a fost un argument zdrobitor la nivel politic. „Nu vă grabiţi cu denominarea, căci românilor le place să fie milionari”. Cred, totuşi, că BNR va proceda extrem de rapid la retragerea vechilor monede. Cred de asemenea, că se va proceda relativ rapid la scoaterea din circulaţie a bancnotelor de valoare mică, a spus Isărescu, care a explicat ca denominarea înseamnă păstrarea la un alt raport a valorilor bancnotelor vechi. Bancnotele vechi vor avea aceeaşi valoare ca şi cele noi.

Preşedintele Banc Post, Elena Petculescu, a susţinut opinia preşedintelui ARB privind indicativele ROL-RON. „Cred că ar fi mult mai simplu să păstrăm şi după denominare indicativul de ROL”, a spus Petculescu.

Directorul general al ING Bank, Mişu Negriţoiu, apreciază că denominarea va avea şi efecte psihologice, dar va sprijini fenomenul dezinflaţionist, iar leul greu va fi mai apreciat de deţinători. ‘’Cred că este bine ca eliberarea de numerar să se facă numai în moneda nouă’’, a apreciat Negriţoiu. Acesta consideră ca un sistem de ATM-uri dublat, cu bancnote noi şi vechi, ar genera costuri foarte ridicate. Trebuie clarificate foarte bine şi regulile de rotunjire a preţurilor la momentul tăierii celor patru unităţi de pe bancnote. Negriţoiu a spus că ING propune scurtarea perioadei de circulaţie duală a bancnotelor, eliberarea de monedă nouă exclusiv, emiterea unei cantităţi îndestulatoare de monedă.

Impact important asupra băncilor comerciale româneşti

Vicepreşedintele BCR, Ilie Mihai, consideră că denominarea va avea un impact important asupra băncilor comerciale româneşti şi un impact extraordinar în rândul publicului. Acesta a dat ca exemplu situaţia din Transilvania unde se lucra în special în mărci în sectorul imobiliar, înainte de introducerea euro în Europa, iar dupa trecerea la euro, preţurile au fost imediat convertite din mărci în euro, populaţia preferând noua monedă, ceea ce a condus la o creştere puternică a preţurilor pe piaţa imobiliară. Ilie Mihai a pus şi problema creşterii plafonului admis la plăţile în cash, care în prezent este de 50 de milioane. „Suntem lider al pieţei de cash din România, cu 52 la suta din totalul cashului aflat în circulaţie. Am devenit casierul general al României, de aceea noi urmărim dezvoltarea afacerilor cu cardurile. Denominarea este o bună oportunitate de a stimula plăţile pe card, unde nu se mai pune problema plaţii în lei vechi sau noi’’, a aratat Mihai. „Avem evaluări potrivit cărora la saltea există peste un miliard de dolari’’, a afirmat reprezentantul BCR.

Directorul general adjunct al BRD - Groupe Societe Generale, Petre Bunescu, a arătat – „În ce ne priveşte avem temeri ca această perioadă de pregătire este scurtă. Nevoia rapidă de a comunica la VISA CARD si MASTERCARD schimbările necesită un timp de până la şase luni. Denominarea este un proiect naţional al tuturor. Suntem pentru o perioadă mai scurtă de mediere. Cred ca perioada de 18 luni este prea mare pentru circulaţia duală. Ar fi bine ca ATM-urile să funcţioneze pe lei noi integral, începând cu luna iulie. Pledăm pentru posibilităţile practice de alimentare cu noile bancnote. Suntem pentru scurtarea perioadei duale de gestiune, care poate naşte probleme, inclusiv de fraudă, îngreunează contabilitatea. Exprimăm temeri şi faţă de posibila creştere a inflaţiei.

Preşedintele Raiffeisen Bank, Steven van Groningen, apreciază că este foarte important ca băncile să aibă foarte repede elementele de detaliu legate de rotunjirea preţurilor şi a spus ca denominarea va aduce costuri pentru sistemul bancar, mai mari decât cele estimate de BNR. Groningen este şi el de părere ca bancomatele să funcţioneze doar cu bancnote noi. ‘’Băncile ar trebui să primească sume din bancnotele noi pentru testare înainte de 1 iulie 2005’’, a spus Van Groningen. Mi se pare foarte interesantă ideea cu cecul care şi-a pierdut valoarea ca instrument, a arătat preşedintele Raiffeisen Bank, care a subliniat, totodată, că trebuie evitată impresia care s-ar putea crea în rândul populaţiei că pe piaţă există o lipsă de bancnote noi, deoarece această situaţie ar putea afecta imaginea sistemului bancar.

Preşedintele CEC, Enache Jiru, a spus că primul aspect al denominării este costul, dar acesta este amortizabil pe termen lung. Din punct de vedere al CEC, cred că vor exista costuri. Trebuie să ţinem cont de riscurile operaţionale, de populaţia în vârstă şi chiar de lucrătorii băncilor. Problema specifică a CEC-ului este ca va avea costurile mari. Avem peste 190 de agenţii în mediul rural. O problemă a denominării va fi la relaţia la ghişeu cu clientul. Noi avem în bilanţ foarte multe conturi de valori nesemnificative, care generează costuri de administraţie şi a căror valoare va scădea şi mai mult dupa denominare. Poate ar trebui să găsim o forma legală pentru ştergerea acestor conturi. ‘’Pledez şi eu pentru scurtarea perioadei de dualitate’’, a spus Jiru.

Preşedintele Băncii Comerciale Carpatica, apreciază că trebuie păstrat indexul ROL şi că trecerea la un sistem nou de evaluari în procesul de denominare impune discutarea într-o comisie formată din reprezentanţi ai BNR, ai băncilor comerciale şi agenţilor economici. Este o idee foarte bună urgentarea introducerii în bancomate a bancnotelor noi. Populaţia nu va avea absolut nici nu şoc de trecere la noua monedă. În piaţă se vorbeşte deja în lei noi. Marea majoritate a populaţiei active a fost obişnuită şi cu lei vechi, deci nu vor fi probleme, consideră Fantea.

Reprezentantul VISA pentru România şi Bulgaria apreciază că o schimbare a indexului din ROL în RON va afecta activităţile internaţionale ale procesatorului VISA. Este esenţial pentru noi să ştim dacă se va menţine codul ROL sau se va schimba şi este cât mai curând posibil, a spus acesta. Am discutat cu băncile care au programe de emitere de carduri şi de acceptare. S-au configurat deja propuneri. Este important ca din comitetele de lucru să facă parte şi specialişti din sfera cardurilor. Trebuie să se ţină cont că există un singur furnizor de software şi de aceea este necesar să se ţină cont de problemele de securitate.

Preşedintele Piraeus Bank, Emanuel Odobescu, apreciază că s-ar putea sa fie instrumente în piaţa ale caror preţuri vechi ar putea supravieţui peste trei ani. Este vorba de cele cu preţ pretipărit. Trebuie implicat şi Ministerul Justiţiei, pentru eventualele modificări de legislaţie. Nu ştim de ce s-a ales data de 1 martie şi nu 1 februarie, pentru afişarea dublă a preţurilor, a spus Odobescu.

Napoleon Pop, membru al CA al BNR, a spus că este foarte important comportamentul cetăţeanului. Cred că la nivelul de educaţie al cetăţeanului lucrurile vor merge mai rapid decât prevederile legale. Acestă a explicat ca denominarea înseamnă preschimbarea însemnelor şi nu a valorilor, preschimbarea nu este administrativă ci economică, iar ‘’ghişeul’’ va fi piaţa. El a spus că ar fi necesar un ghid de autoprotejare a cetăţeanului împotriva riscurilor operaţionale.

 

2005 – Anul leului greu în România

Reforma fianciară ne bate la uşă!

Simona Anomis

Site www.rom2.de - ianuarie 2005

Banca Naţională a României a început deja numărătoarea inversă. În data de 1 iulie 2005 va intra în funcţiune noul leu greu, care va înlocui devalorizata monedă naţională. Cu “multele” bacnote n-o să terminăm peste noapte. Preschimbarea vechii monede naţionale în leu nou va dura un an şi jumătate, timp în care cele două tipuri de monede vor circula în paralel. Ba mai mult decât atât. Pentru cei nostalgici ele vor putea fi preschimbate încă trei ani după introducerea leului greu.

După cum spune guvernatorul Mugur Isărescu: “Banca Naţională a României va schimba banii oamenilor care au rămas cu ei “la ciorap” şi după trecerea termenului de 3 ani!”Denominarea monedei naţionale se va realiza conform Legii nr. 348 din 14 iulie 2004 Unitatea monetară a României va fi leul nou:

1 leu nou = 10.000 lei vechi

Leul nou se va diviza în 100 de bani România va avea moneda de un ban, introdusă şi în America (un cent) în circulaţie pentru a uşura lucrul cu preţurile si a nu da posibilitatea comercianţilor să rotunjească preţul mărfurilor. “Va exista o bancnotă de 500 de lei, care va avea ca imagine portretul lui Mihai Eminescu”, a explicat Isărescu. Isărescu a mai dezvăluit că leul nou va fi tipărit pe suport de plastic, fiind astfel mai sigur împotriva falsurilor. Alte argumente pentru o astfel de alegere ar mai fi: “este mai igienic şi, în ultimă instanţă, nepoluant în momentul topirii”, după cum a precizat Isărescu.

Deşi BNR păstrează secretul în ceea ce priveşte imaginea noilor bancnote, Isărescu este pus pe dezvăluiri: “grafica şi culorile dominante vor fi asemănătoare, iar portretele de pe noile bancnote vor fi ale aceloraşi personalităţi.”

Ce avantaje aduce reforma monetară pentu populaţie? Primul avantaj este legat de dimensiunea noile bancnote, care au exact dimensiunile bancnotelor euro şi nu vor mai fi necesare schimbări ale casetelor ATM-urilor când vom trece la euro.

Unitatea monetară a României va fi leul nou, care va valora 10.000 de lei vechi şi va avea ca diviziune monetară banul. O sută de bani va reprezenta un leu. Socoteala este simplă, ca pe vremuri. Ce ne aduce, însă transformarea? În primul rând “se încheie un ciclu inflaţionist şi marchează intrarea economiei româneşti într-o perioadă de stabilitate”, spune Isărescu. Dacă vrem să intrăm în Uniunea Europeană trebuie să ne aliniem la nivelul celorlalţi. Nici o altă ţară europeană nu-şi exprimă preţurile cu cinci zerouri. Şi Turcia va schimba lirele vechi pe altele noi, începând din ianuarie 2005. Un argument important ar fi faptul că noul leu va face trecerea mai uşoară la euro, pentru că e mai simplu să schimbi un euro cu patru lei, decât cu 40.000 de lei. Până şi costurile implicate de punerea în circulaţie a noii monede naţionale sunt cosiderate a fi anvantajoase. “În primul an, costurile iniţiale vor fi ceva mai mari, de 30 milioane dolari. Acestea vor fi recuperate în totalitate până la introducerea monedei euro. Tipărirea unei monede are un cost infim, reprezentând, în medie, 0,02% din valoarea sa.” a adăugat Isărescu.

Se vor realiza materiale publicitare, pliante care vor descrie principalele caracteristici şi elemente de siguranţă ale noilor bancnote şi monede metalice şi facilităţile de calcul, pliante adresate copiilor, care vor prezenta aspectul fizic al noilor însemne monetare, elemente de siguranţă, precum şi facilităţile de calcul privind noile bancnote şi monede pliante de informare pentru persoanele cu deficienţe de vedere conţinând informaţii despre aspectul fizic al noilor bancnote şi monede, precum şi despre elementele de siguranţă.

În cazul bancnotelor, grafica şi culorile dominante rămân asemănătoare; portretele de pe noile bancnote sunt ale aceloraşi personalităţi

Noile bancnote au elemente de identificare ce le fac mai simplu de diferenţiat şi de către persoanele cu deficienţe de vedere sau chiar nevăzătoare.

Experienţa altor ţări a arătat că adaptarea cetăţenilor la noua emisiune se face fără dificultate.

Avantajele folosirii substratului de polimer

Securitate crescută – bancnote mai sigure împotriva contrafacerilor;

Rezistenţă în circulaţie – de cel puţin trei ori mai ridicată decât a bancnotelor din hârtie;

Procesare mai bună pe echipamente automate;

Mai curate – bancnotele nu absorb şi nu reţin umezeala, uleiurile, mirosurile, bacteriile şi impurităţile;

Ocrotirea mediului – bancnotele din polimer se pot recicla;

Noile monede metalice respectă corelaţia valoare nominală-dimensiuni, au imensiuni apropiate monedelor euro, materialele din care vor fi confecţionate noile monede au fost utilizate şi la baterea monedelor euro.

Care sunt riscurile sau chiar dezavantajele? 

Deşi greu de crezut, se pare că leul greu va duce în prima fază la încurcări de socoteli pentru cei cu bani mulţi. Câţi bani circulă în România la ora actuală? Câţi sunt ascunşi “la ciorap, sub saltea”, etc? Câţi bani negri, câştigaţi din afaceri mai mult sau mai puţin legale, zac prin seifuri secrete? Bancherii sunt de părere că, pe traseul schimbării banilor, s-ar putea petrece fenomene care să încurce socotelile inflaţiei. Ilie Mihai, vicepreşedintele Băncii Comerciale Române a estimat cantitatea de lei aflată în afara circuitului bancar, la 8 miliarde de dolari. Ce vor face proprietarii lor cu ei? Îi vor investi repede sau îi vor schimba? Se va crea un fel de panică de ultim moment şi vor cumpăra toţi terenuri şi edificii imobiliare pe rupte? Vor creşte preţurile? Este posibil ca negustorii să profite din plin de schimbarea leului pentru a rotunji preţurile. Leu tare sau slab, nu contează, ban să fie!

Petre Bunescu vicepreşedinte al Băncii Române pentru Dezvoltarea (BRD) -Groupe Societe Generale a spus că există primejdia ca oamenii să-şi dorească să ţină banii în valută, considerată un fel de “recipient de conservare a valorii leului”.

Preşedintele Băncii Româneşti, Petru Rareş, a avertizat că trebuie asigurată o cantitate de bani suficientă operaţiunii de schimbare a banilor. Românul intră repede în panică, nu are încredere în schimbări, cu care s-a ars de la Revoluţie încoace, aşa că “va sufla şi în iaurt”, dacă presimte vreo posibilă primejdie. De aceeşi părere este şi preşedintele Raiffeisen Bank, Stephen Groningen, care a cerut ca bancomatele să fie alimentate numai cu bani noi. Un director de bancă care a dorit să rămână anonim a declarat ziarului Evenimentul Zilei: “Nu ştiu dacă era necesar pentru România, poate că trebuia grăbită adoptarea directă a euro, dar acum este lege şi trebuie s-o respectăm. Un lucru este sigur, BNR nu-şi va permite să scape din mâini inflaţia anul viitor, pentru că o creştere a preţurilor peste nivelul fixat, de 7%, s-ar întoarce ca un bumerang împotriva leului greu. Iar dacă inflaţia se va inflama, atunci leul nou se va fi dovedit o aventură inutilă.”

Date importante:

• martie 2005-30 iunie 2006 - afişarea duală a preţurilor

• iulie 2005 - lansarea leului nou

• iulie 2005-31 decembrie 2006 - circulaţia simultană a celor două emisiuni începând cu 1 ianuarie 2007 retragerea leului vechi.

• ianuarie 2007-31 decembrie 2009 - continuarea preschimbării leului vechi (la sucursalele BNR si la alte instituţii de credit nominalizate de BNR).

Etapele denominării

- 01.01.2007 - 31.12.2009 Continuarea preschimbării vechii emisiuni (la sucursalele BNR şi la alte instituţii de credit nominalizate de BNR);

- începând cu 01.01.2007 Încetarea puterii circulatorii pentru vechea emisiune;

- 01.07.2005 - 31.12.2006 Circulaţia simultană a celor două emisiuni;

- 01.07.2005 Lansarea noii emisiuni;

- 01.03.2005 - 30.06.2006 Afişarea duală a preţurilor;

De ce este necesară denominarea?

- Pentru a marca încheierea unui ciclu inflaţionist şi intrarea într-o perioadă de stabilitate;

- Pentru exprimarea preţurilor la niveluri nominale uzuale în Europa;

- Pentru a simplifica trecerea ulterioară la euro;

- Pentru a readuce nivelul indicatorilor valorici la parametri mai uşor inteligibili;

 

 

 

Despre Implicaţiile Denominării Monedei Naţionale din Iulie 2005

Sebastian BUHAI 

România Liberă – ianuarie 2005

În articolul precedent din rubrica “Social” colega noastră Adriana Nazarciuc ridică unele întrebări referitoare la implicaţiile introducerii “leului greu”, cu alte cuvinte ale denominării monedei naţionale, prevăzută pentru vara acestui an. În cele ce urmeaza voi încerca pe scurt să descriu în termeni concreţi despre ce este vorba şi să formulez nişte răspunsuri la acestea şi la alte întrebări posibile.

Ce se va întampla de fapt? La 1 iulie 2005 va avea loc denominarea monedei naţionale a României, leul, astfel încât noua monedă naţională, denumită în continuare tot “leu”, va fi echivalentă cu 10,000 lei vechi (1 leu nou= 10,000 lei vechi). Noul leu va avea ca subdiviziune banul (la fel ca acum), 1 leu nou fiind echivalent cu 100 de bani. Denominarea se va produce în baza Legii nr. 348 din 14.07.2004, publicată în Monitorul Oficial din 23.07.2004 (pentru claritate am inclus intregul text al legii respective în appendix, a se vedea la sfârşitul articolului). Etapele denominării vor fi urmatoarele:

a) 01.03.2005 - 30.06.2006 - Preţurile la toate produsele vor fi afişate atât în moneda “leu vechi” cât şi în moneda denominată, “leu nou”, începând deja din 1 martie anul acesta şi continuând şi după lansarea noii emisiuni;

b) 01.07.2005 – Se va lansa noua emisiune monetară;

c) 01.07.2005 - 31.12.2006 - În acest interval de timp agenţii economici vor putea folosi ambele monede în tranzacţii comerciale;

d)Începînd cu 01.01.2007 – Va înceta puterea circulatorie pentru vechea emisiune, deci “leul vechi” nu va mai putea fi folosit în tranzacţii comerciale;

e) 01.01.2007 - 31.12.2009 – Va continua preschimbarea vechii emisiuni (la sucursalele BNR şi la alte instituţii de credit nominalizate de BNR) în tot acest interva care se face în mai mulţi paşi:

i)punerea în circulaţie a monedei noi se va face treptat, întâi moneda nouă fiind disponibilă doar prin intermediul ghişeelor sistemului bancar, iar mai târziu leul greu fiind disponibil şi prin ATM-uri; 

ii)aparatele electronice de marcat ale agenţilor comerciali vor trebui adaptate din 1 martie 2005 sistemului dual de afişare a preţurilor, aceasta implicând însă doar modificarea soft-ului şi nu înlocuirea aparatelor, iar din 1 iulie 2005 agenţii comerciali vor fi obligaţi să elibereze chitanţe fiscale, la cererea clientului, în moneda nouă, chiar dacă clientul a plătit în moneda veche;

iii) se va modifica codul internaţional al monedei româneşti din ROL (Romanian Leu) în RON (Romanian New leu).

Prezentate fiind aceste detalii, s-ar ridica în continuare nişte întrebări. Întâi şi întâi, de ce avem totuşi nevoie de denominarea aceasta? Un motiv ar fi faptul că se doreşte exprimarea preţurilor la niveluri “uzuale” în Europa (o paritate de 4:1 a leului faţă de euro e mult mai “normală” decât una de 40000:1 ca rată de schimb actuală); legat desigur de aceasta, şi având în vedere trecerea la euro prevăzută într-un viitor deocamdată mai îndepartat, moneda denominată simplifică această tranziţie. Tranziţia la euro ar fi simplificată şi dintr-un motiv tehnic: noile bancnote vor fi de dimensiunea bancnotelor euro deci casetele ATM-urilor nu vor trebui modificate. Tot aici s-ar enumera şi motivul materializat în faptul că tipărirea noilor bancnote va costa mai puţin decât tiparirea celor actuale. Un alt motiv, invocat de BNR, este faptul că indicatorii valorici ar fi reduşi la parametri mai uşor inteligibili. Ar trebui menţionat şi faptul că monedele metalice se vor utiliza mai mult, fiind de valoare nominală “rezonabilă” dupa denominare, şi se va respecta şi proporţia “valoare nominala mai mare implică monedă de dimensiuni mai mari (nu ca în prezent)”, deci o re-considerare în sensul pozitiv a folosirii monedelor în tranzacţii comerciale. Motivul principal pe care l-ar invoca BNR-ul ar fi desigur încheierea ciclului inflaţionist şi intrarea într-o perioadă marcată de stabilitate (însemnând că procesul de dezinflaţie este consolidat şi programele de macrostabilizare economică au avut în general succes).

Acum, ce schimbări se vor vedea în practică, pentru fiecare agent economic? Teoretic nu ar trebui să fie nici o schimbare financiară, adică nu ar fi nici câştig, nici pierdere, în sensul economic. Schimbarea care ar trebui să se simtă, cel puţin la început, ar fi mai mult de natură estetică, să zicem, o simplificare a utilizării monedei, a circulaţiei masei monetare, după cum aminteam în treacăt şi mai sus. Pe lângă simplificarea constând în calcul mai uşor cu numere mai mici, memorarea mai uşoară a valorilor cu mai puţine cifre, etc, noile bancnote şi monede au dimensiuni mai mici decât cele vechi, deci păstrarea şi folosirea lor este la propriu mai uşoară. Adaptarea la noile bancnote ar trebui să fie imediată, pentru că în afară de dimensiuni, caracteristicile lor vor rămâne similare în mare măsură celor din prezent: grafică şi nuanţe de culoare asemanătoare, portretele de pe bancnotele noi (fără 4 zerouri faţă de cele actuale) vor fi ale aceloraşi personalităţi (cu deosebirea că se va introduce o bancnotă de 500 de lei – aceasta neavând un echivalent într-o bancnotă de 5 milioane în prezent- pe care va apărea portretul lui Mihai Eminescu), etc. În plus, experienţa anterioară a altor ţări cu denominarea monedei naţionale arată că cetăţenii s-au obişnuit foarte repede cu noua monedă. Un avantaj în formatul anunţat al noilor bancnote constă în elemente care vor face identificarea bancnotelor mult mai uşoara în cazul persoanelor cu deficiente de vedere sau nevăzătoare. Un alt atu consta în faptul că noile bancnote vor fi mult mai rezistente în circulaţia monetară, prin aplicarea unui substrat de polimer, decât cele actuale, şi vor putea fi reciclate. Vor exista bineânţeles şi costuri asociate introducerii leului greu, dar BNR-ul estimează că aceste costuri vor fi recuperate prin noile oportunităţi care se vor deschide în urma denominării, enumerând aici mai ales motive tehnice: faptul că aplicaţiile informatice cu profil economic vor avea dimensiuni la nivelul standardelor internaţionale pentru câmpurile valorice, implicând o reducere de costuri prin standardizare (deşi personal consider neglijabil acest efect: dacă vorbim despre un soft serios dimensiunea câmpurilor valorice ar putea acomoda orice valoare monetară, deci ar fi portabil şi pentru alte monede), şi faptul ca stabilitatea structurii numerarului până la preconizata adoptare a monedei euro va permite utilizarea pe scară largă a automatelor: pentru schimb valutar, pentru “cash”, etc. În general, ca s cităm din comunicatele BNR din presă având legătură cu problema costului acestei operaţii de denominare, se spune că “igienizarea circulaţiei băneşti va compensa aceste costuri”.

Spuneam deci ca teoretic nu am avea motive să vedem schimbări dramatice. O întrebare care totuşi necesită puţină reflecţie este dacă nu se va înregistra o creştere a inflaţiei din cauza eventualelor rotunjiri de preturi care ar însoţi trecerea la leul greu. Răspunsul dat de BNR este că nu trebuie să ne aşteptăm la acest lucru: din cauză că preţurile se vor afişa dual, atât în leul nou cât şi în leul vechi, începând deja cu 4 luni înaintea introducerii pe piaţă a noii emisii şi continuând şi după introducerea acesteia, şi din cauza că paritatea este "rotundă" (termen folosit de Mugur Isarescu; vrea sa spună că paritatea leu vechi : leu nou este un număr intreg), nu vor avea loc rotunjiri în cazul preţurilor de produse. Ni se atrage atenţia că situaţia aceasta este complet diferită de cea a introducerii euro-ului în locul monedelor anterioare ale ţărilor UE care au acceptat moneda europeană (acest exemplu fiind invocat în presă), unde desigur procesul în sine era diferit, iar paritatea era o fracţie (ex: în cazul Olandei, 1 euro= 2,20371 guldeni; în cazul Germaniei 1 euro= 1,95583 mărci germane), ceea ce a permis multe “ajustări”. Cu toate acestea însă, practic vorbind, în ciuda afişării duale a preţurilor şi în ciuda faptului ca paritatea la denominare este întotdeauna întreagă, s-au înregistrat creşteri uşoare ale inflaţiei în perioada imediat următoare denominării, în majoritatea ţărilor europene care au aplicat “tăierea zero-urilor”. Vestea bună este însă că în majoritatea acestor ţări, acest efect a fost de scurtă durată şi efectul general, pe termen lung, a fost cel aşteptat.

Denominarea monedei naţionale a fost aplicată în numeroase ţări europene; cel mai recent exemplu este cel al Turciei, care a trecut la “lira grea” chiar acum câteva zile, la 1 ianuarie. Turcii au avut de taiat 6 zerouri, ajungând de la o paritate de aproximativ 1.8 milioane de lire la 1 euro la aproximativ 1.8 lire la 1 euro. Alte exemple recente sunt Polonia în 1995, Ucraina în 1996, Rusia în 1998, Bulgaria în 1999. Perioada de afişare duală a preţurilor, perioada de circulaţia paralela a celor două monede (veche şi nouă) şi perioada prevăzută pentru preschimbarea monedei vechi, au fost diferite în cazul fiecărei din aceste ţări. În continuare prezint fiecare ţară cu perioadele respective şi cu echivalentul în euro a monedei naţionale, după denominare (menţionând şi câte zerouri au fost tăiate):

Polonia: 2 ani pentru afişare duală a preţurilor, 2 ani pentru circulaţie paralela şi 14 ani (mai are până în 31 decembrie 2010) pentru preschimbarea monedei vechi; rata de schimb: 1 zlot=0.23 euro (tăiat 4 zerouri)

Ucraina: 15 zile pentru fiecare categorie: 2-16 septembrie 1996; 1 hryvnia=0.15 euro (tăiat 5 zerouri)

Rusia: 13 luni; 12 luni; 4 ani; 1 rubla=0.03 euro (tăiat 3 zerouri)

Bulgaria: 6 luni; 6 luni; nelimitat; 1 leva=0.51 euro (tăiat 3 zerouri)

Turcia: 12 luni; 12 luni; 10 ani (până în 31 decembrie 2015); 1 lira=0.53 euro (tăiat 6 zerouri)

România: 16 luni; 18 luni; 3 ani (până la 31 decembrie 2009); 1 leu=0.25 euro (taiat 4 zerouri)

Spuneam mai sus că în general, în cazurile anterioare celui autohton, procesul de denominare a avut succes şi trecerea la noua monedă a simplificat circulaţia banilor, dar nu a schimbat altfel nimic; au fost însă şi cazuri în care denominarea s-a aplicat în momente când ciclul inflaţionist nu se terminase şi semnalul de stabilitate era fals, cu alte cuvinte nu erau îndeplinite condiţiile macroeconomice ex-ante necesare denominării. În cazul ţărilor menţionate mai sus, exceptând Turcia unde încă trebuie văzut ce se va întâmpla, doar Rusia a avut această problemă, unde ulterior denominării a avut loc o criză financiară. Exemple mult mai grave au fost Argentina şi Brazilia unde macrostabilizarea economică a eşuat repetat, efectuandu-se denominări succesive fără nici un succes. Este deci important sa fie indeplinite condiţiile de stabilitate macroeconomică în momentul în care se efectueaza denominarea, altfel ea va fi făcută fără sens pentru că inflaţia va creşte vertiginos din nou.

Dar, să ajungem şi la o concluzie, nu avem motive grave care ne-ar determina să ne temem de introducerea leului greu în România. Dacă momentul introducerii leului nou va rămâne oportun, deci dacă nu vor fi devieri enorme în următoarele luni, nu se va înregistra o creştere a inflaţiei în urma denominării. Singurele schimbări prevăzute ţin de simplificarea circulaţiei masei monetare, ceea ce e un plus. Doar dacă nu ne va părea rău ca vom avea, nominal vorbind, mai puţini milionari şi foarte puţini miliardari; cu observaţia însă că nici aici nu am avea prea mult de regretat pentru ca faimosul “top 300” al celor mai bogaţi români va păstra tot doar multi-milionari, chiar şi în leii grei…

 

De mâine, comercianţii trebuie să afişeze preţurile în leii noi

Simona Zburle 

Realitatea Românească - februarie 2005

Chiar dacă unii comercianţi au început cu ceva timp în urmă să-şi antreneze clienţii cu preţuri "mici", de mâine, afişarea preţurilor în leul greu devine obligatorie. În caz contrar, amenzile sunt de până la 30 de milioane de lei; lei vechi de asta dată.

Deşi leul nou va intra în circulaţie la 1 iulie 2005, antrenamentele oficiale pentru trecerea la categoria grea încep chiar de mâine. Pentru ca toţi comercianţii, cu mic, cu mare, vor fi obligaţi să afişeze preţurile în leii noi. Cei care nu respectă aceste prevederi, impuse de Banca Naţională a României (BNR), vor primi amenzi cuprinse între 10 milioane de lei şi până la 30 de milioane de lei. Iar sancţiunea este valabilă atât pentru simplii vânzători de mărţişoare, cât şi pentru marile lanţuri de magazine.

Drept urmare, o pâine va costa 60 de bani, de pildă. De altfel, o mare parte dintre comercianţi, chiar şi cei din pieţe, nu au aşteptat 1 martie şi au afişat deja etichete cu preţuri duble: în leii vechi şi în leii noi.

S-a cerut amânarea denominării

Recent, investitorii străini au cerut amânarea cu doua luni a leului greu. De altfel, aceştia i-au recomandat Băncii centrale să analizeze şi să amâne cu două luni proiectul introducerii leului greu, fixat prin lege la 1 iulie 2005, pentru ca autorităţile responsabile nu au elaborat încă normele care reglementează denominarea. "Am intrat puţin în criză de timp, iar trecerea la leul greu este o sarcină dificilă. BNR nu a elaborat toate regulile de implementare pentru leul greu şi de aceea credem ca amânarea cu două luni ar fi bună pentru toţi", spunea recent preşedintele unei bănci. Dar cum guvernatorul BNR, Mugur Isărescu, a spus clar ca denominarea se va face la momentul la care s-a stabilit iniţial, chiar dacă este "inconfortabil" pentru unii, şi tonul investitorilor străini s-a mai domolit.

Drept urmare, aceştia au spus că, dacă această amânare nu va fi posibilă, atunci ei vor face tot ce pot pentru ca denominarea leului să-i prindă pregătiţi. Şi denominarea nu va fi amânată....

Cresc preţurile?

Unul dintre efectele negative ale introducerii leului greu, de care se tem toţi românii, este creşterea preţurilor. Şi asta pentru că agenţii economici ar putea profita de schimbare pentru a rotunji sumele la care vând produsele, pentru a obţine un profit în plus. Un produs care acum costă 95.000 de lei ar trebui să coste, după denominare, 9 lei şi 50 de bani, însă, cu siguranţă, va exista tentaţia de a rotunji preţul la 10 lei.

Pentru a evita "umflarea" preţurilor, BNR ne sfătuia recent să fim atenţi la preţuri (cele afişate în leii vechi şi cele în leii noi) pentru a le compara.

Totodată, reprezentanţii Băncii centrale spun că sancţiunea pentru astfel de agenţi economici ar putea veni din partea clientelei.

Cei care vor încerca să majoreze preţurile vor miza pe un singur lucru, pe uitare, însă această tentaţie poate fi combătută. Altfel spus, ţinerea de minte este de bază!

 

 

La bani mărunţi

Lidia Moise

Evenimentul Zilei - Februarie 2005

 

Cine nu respectă decizia care reglementează eliminarea celor patru zerouri din coada leului riscă amenzi între 10 şi 30 milioane de lei “Cel mai uşor mi se pare să zici un leu, în loc de zece mii de lei”, spune Mariana N., casiera la un magazin din zona Piaţa Unirii, unde se fac ultimele pregătiri pentru afişarea dublă a preţurilor. Astăzi începe etapa de acomodare cu leul greu, afişarea dublă a preţurilor în lei noi şi vechi. Conform legii, aceasta va fi făcută la locul de expunere a bunurilor, respectiv de prestare a serviciilor.

Timp de patru luni, românii vor încerca să se obişnuiască vizual cu preţul în noua monedă. Leul nou va intra în buzunarele noastre dupa data de 1 iulie 2005. Pâinea, frigiderul, benzina, ziarele, cărţile, biletele de tramvai, toate vor avea, începând de azi, un preţ dublu afişat. Până acum, autorităţile nu au lansat o campanie publică de informare cu privire la schimbarea banilor.

Legea 348, care reglementează eliminarea celor patru zerouri din coada leului, operaţiune numită denominare, a fost publicată în Monitorul Oficial din 23 iulie 2004. Potrivit Legii denominarii, “leul nou” (RON) va fi unitatea monetară naţională a României şi se va diviza în 100 de bani. Operaţiunea de tăiere a zerourilor va face ca un leu nou să fie egal cu 10.000 de lei vechi. Subdiviziunea monetară a leului nou va fi banul. Un leu nou va fi egal cu 100 de bani noi.

Ministerul Finanţelor a emis Ordinul nr. 1840/2004 al Ministerului Finanţelor Publice pentru aprobarea Precizărilor referitoare la unele măsuri care trebuie luate pentru punerea în aplicare a Legii 348/2004 privind denominarea monedei naţionale, publicat în Monitorul Oficial al României, Partea I, nr. 1247 din 23 decembrie 2004. Documentul poate fi găsit pe pagina de Internet a băncii centrale, la adresa www.bnro.ro. El se găseşte în calupul de informaţii despre denominarea leului şi poate fi accesat din partea dreapta a paginii de Internet a BNR.

Bonul fiscal rămâne în lei vechi până la 1 iulie

În intervalul 1 martie-1iulie, bonul fiscal dat de aparatele electronice de marcat şi facturile fiscale vor fi emise doar în lei vechi. Începând cu 1 iulie 2005, precizează Ministerul Finanţelor, agenţii economici care sunt obligaţi, potrivit legii, să utilizeze aparate de marcat electronice fiscale vor elibera clienţilor bon fiscal şi, la cerere, factura/factura fiscală în lei noi, indiferent dacă plata se efectueaza în moneda veche sau în moneda nouă.

Furnizorii de utilităţi vor fi însă nevoiţi să întocmească, începând cu 1 martie, facturi pe care vor fi scrise tarifele în lei vechi şi în lei noi. Furnizorii de utilităţi, electricitate, gaze sau apa, vor afişa tarife duble la casierii.

Amenzi între 286 euro şi 828 euro

Nerespectarea obligativităţii afişării duble a preţurilor, începând cu data de 1 martie, este considerată contravenţie şi va fi sanctionată cu amenzi de la 10.000.000 lei vechi (286 de euro; 363 dolari) la 30.000.000 lei vechi (828 euro; 1.089 dolari), precizează Legea denominării.

Ce lipseşte din lege

Legea “leului greu” nu stipulează clar cum se vor face rotunjirile, în sus sau in jos, când e vorba de sume între zece lei vechi şi un leu vechi. În magazine nu se pune problema, dar acţiunile listate la burse pot avea probleme de rotunjire.

Ministerul Finanţelor a dres busuiocul şi a emis nişte prevederi cu privire la rotunjirile în contabilitatea soldurilor şi rulajelor, pentru sume de câteva zeci de lei. Trebuie remarcat că legea care reglementează denominarea din Turcia, eveniment aproape simultan cu al nostru, a conţinut şi aspectul rotunjirilor.

Schimbare la jumătatea anului fiscal

Operaţiunea de “re-denominare” a leului va începe pe 1 iulie 2005, în mijlocul anului fiscal, ceea ce va complica documentele financiar-contabile deoarece, la final de an, vor fi necesare declaraţii financiare în ambele monede.

Începând de la 1 ianuarie 2005 până pe 30 iunie, firmele pot să ţină evidenţa contabilă în lei vechi, urmând ca raportarea contabilă semestrială pentru 30 iunie 2005 să fie întocmită tot în moneda veche, precizează Ministerul Finanţelor. Soldurile cuprinse în balanţa de verificare la 30 iunie 2005 vor fi însă transformate în lei noi.

De la 1 iulie 2005, evidenţele tehnic-operative şi financiar-contabile ale persoanelor juridice şi persoanelor fizice autorizate se ţin în lei noi. În perioada 1 iulie 2005-31 decembrie 2006, registrul de casă şi monetarul se întocmesc separat pentru moneda veche şi pentru moneda nouă.

Rotunjirile nu urcă preţurile

Una dintre îngrijorări este că negustorii vor rotunji “în sus” preţurile, profitând de apariţia leului nou. Mugur Isărescu, guvernatorul Băncii Naţionale a României, spune că efectul de rotunjire care s-a resimţit într-o oarecare măsură în ţările europene care au adoptat euro, renunţând la monedele naţionale, ar trebui să fie minim, de vreme ce preţurile nu vor fi recalculate, ci doar “micşorate” de zece mii de ori. Isărescu se aşteaptă ca afişarea dublă a preţului să fie în sine un motiv puternic de a nu fi mărite preţurile. “Actualele preţuri exprimate în lei, zeci şi chiar sute de lei, nu se transformă în rest achitat efectiv. Cea mai mică monedă efectiv utilizată astăzi este de 500 lei; apariţia monedei de 1 ban, de mici dimensiuni, va favoriza circulaţia efectivă a acesteia”, spune Mugur Isărescu.

Operaţiunea de “conversie” se poate efectua prin rotunjirea sumelor la ordinul sutelor, în plus pentru valori mai mari de 50 lei inclusiv, respectiv în minus pentru valori mai mici de 50 lei, urmată de împărţirea la 10.000 (zece mii) a sumelor astfel rezultate, potrivit Ministerului Finanţelor. Sau, adaugă instituţia citată, conversia se poate efectua prin impărţirea sumelor la 10.000 (zece mii), urmată de rotunjirea zecimalelor sumelor astfel obţinute la a doua zecimală (banul), prin adaos sau lipsă. Suma rezultată în urma împărţirii ce depăşeste 0,0050 lei noi inclusiv se rotunjeste la 0,01 lei noi, iar suma mai mica de 0,0050 lei noi se rotunjeste la 0 (zero) lei noi.

Prima denominare: în Germania anului 1923

Prima ţară care a tăiat excesul de zerouri din moneda a fost Germania, în 1923, iar de atunci încoace cam 50 de ţări au denominat monedele, uneori în repetate rânduri.

Exerciţiul denominării n-a mers întotdeauna, şi zerourile au continuat să apară din cauza inflaţiei nestăpânite. Brazilia a şters 18 zerouri în şase denominări succesive, Argentina a tăiat 13 zerouri în patru ocazii, iar Israel a renunţat la nouă zerouri în patru timpi. În Polonia denominarea s-a dovedit un succes, dar asta pentru că economia era stabilizată şi inflaţia joasă. Este esenţial deci şi pentru România ca procesul de temperare a inflaţiei să continue, altminteri denominarea este o operaţie inutilă.

Efecte imediate

Efectele negative ale celor 15 ani de inflaţie vor fi şterse din preţuri, iar produse ca pâinea şi ziarele vor fi cumpărate cu monede. România va înceta să mai fie o ţară în care un turist devine, la rândul său, milionar, căci un leu va fi egal 0,27 de euro, iar suta de lei va “schimba” vreo 27 de euro. 

De la 14,92 lei pe dolar, la 27.500 lei în 15 ani

Zerourile în exces sunt rezultatul unui ciclu de 15 ani de inflaţie galopantă, care a prăbuşit leul de la o valoare de 14,92 lei pentru un dolar până la 27.527 lei/dolar, cotaţia oficială de vinerea trecuta (36.218 pe un euro). Cu alte cuvinte, leul s-a devalorizat de 1.842 de ori.

Reforma din '47 a fost mai complicată

România şi-a denominat moneda în august 1947, într-un proces mai complicat, în care au fost tăiate patru zerouri, iar suma rezultată a fost împărţită la doi. Atunci, un leu nou era egal cu 20.000 de lei vechi. Cunoscută în folclor ca “stabilizare”, denominarea din 1947 a fost numită oficial “reforma monetară”, fapt ce i-a făcut pe actualii şefi ai băncii centrale să evite această denumire. Ei cred ca populaţia păstrează o amintire nefericită despre episodul din '47, care a coincis cu confiscarea averilor ce depăşeau o anumită limită.

Salariul mediu ajunge la nivelul din 1957

Când zerourile vor dispărea salariile vor reveni la nivelul celor din anii '50 ai secolului trecut. Nu vom mai fi milionari, salariile vor fi reduse la câteva sute de lei. Astfel, salariul mediu net din decembrie, de 6.875.000 de lei, va deveni 687 de lei şi 50 de bani, aproape egal cu venitul mediu net din anul 1957, care era de 684 de lei.

Bursa şi Rasdaq afişează preţul de referinţă în rapoartele publice

Atât Bursa de Valori Bucureşti (BVB), cât şi piaţa Rasdaq reduc aplicarea reglementărilor (care intră în vigoare începând cu 1 martie) la modificarea sumarelor zilnice de tranzacţionare. În comunicatele transmise la sfârşitul săptămânii trecute, Rasdaq a precizat că “va introduce în sumarul zilnic de tranzacţionare preţurile de referinţă pentru valorile mobiliare tranzacţionate, atât în moneda veche (ROL), cât şi în moneda nouă (RON). Bursa de Valori va afişa în raportul zilnic de tranzacţionare doar preţul de închidere. În rest, tranzacţiile se vor face în lei vechi până în data de 1 iulie 2005. Potrivit legii, ori de câte ori este afişat un preţ, acesta trebuie scris în cele doua monede, începând de mâine. Oricum, piaţa de capital va fi cea mai afectată de tăierea a patru zerouri din coada leului.

Dacă preţurile mărfurilor nu au problema celei de-a patra zecimale întrucât cea mai mică monedă în circulaţie este cea de 500 de lei, egală ca valoare cu cinci bani, preţurile acţiunilor o au. Modelul prezentat de responsabilii pieţei Rasdaq arată derută, în absenţa unor norme date de Comisia Naţională a Valorilor Mobiliare (CNVM), arbitrul pieţei de capital. Comisia nu are ce să aştepte de la BNR. Ministerul Finanţelor a dat un model de rotunjire. Rasdaq a anunţat deocamdată câteva conversii, pentru care nu există unitate monetară subdivizionară. Sigur, nimeni nu cumpără o acţiune, dar în ţările unde denominarea a avut loc piaţa de capital a urmat reguli precise de rotunjire.

Cele patru etape ale denominării

1. 1 martie 2005-30 iunie 2006: etapa de afişare simultană a preţurilor în lei noi şi lei vechi, la locul de expunere a mărfurilor.

2. 1 iulie 2005: intră în circulaţie leul nou. De la această dată, 10.000 lei vechi vor fi preschimbaţi pentru 1 leu nou.

3. 1 iulie 2005-31 decembrie 2006: leii vechi vor circula în paralel cu cei noi.

4. 1 ianuarie 2007: leul vechi va ieşi din circulaţie. Toate operaţiunile vor fi făcute în lei noi.

 

De astăzi, toate preţurile produselor vor avea afişaj dublu

 

Mirela Predan Marin

Cronica Română - martie 2005

 

Începând de astăzi, etichetele produselor puse în vânzare în toată ţara vor trebui să conţină atât preţurile în lei vechi cât şi în lei noi. De fapt, noile preţuri vor intra în vigoare abia de la 1 iulie, când vor apărea noile bancnote şi monezi. Până atunci însă, comercianţii care nu-şi vor afişa preţurile în paralel riscă amenzi de la 1 la 50 de milioane de lei. Prin măsura afişării în paralel a preţurilor se urmăreşte evitarea rotunjirilor practicate de comercianţi, dar şi obişnuirea populaţiei cu noua monedă.

Isărescu a anunţat etapele denominarii leului

Guvernatorul Băncii Naţionale a Romăniei, Mugur Isărescu a prezentat, ieri, în cadrul unei conferinţe de presă, etapele care trebuie parcurse pentru implementarea denominării leului conform programului stabilit de banca centrală. Leii vechi, vor avea putere circulatorie, însă, până la data de 31 decembrie 2006. Până la această dată, moneda veche, va fi înlocuită treptat cu noile bancnote şi monede. După această dată, preschimbarea va mai fi posibilă numai la sucursalele BNR care desfăşoară activităţi de casierie şi la unităţile instituţiilor de credit autorizate special de către BNR. Acţiunea de preschimbare va dura maximum 3 ani, respectiv până la data de 31 decembrie 2009. La data de 1 iulie 2005, moneda naţională a Romaniei, leul, va fi denominată astfel încât 10 000 lei vechi vor fi preschimbaţi pentru 1 leu nou. Codul va fi RON: (conform standardului privind codurile internaţionale ale valutelor). “Avantajele afişării începând încă de pe data de martie a noilor preţuri în paralel cu cele vechi vor avea în vedere: obişnuirea publicului cu noile preţuri şi tarife, un puternic efect de autopromovare a denominarii, precum şi înlăturarea treptată a “spaimei” privind rotunjirea inflaţionistă a preţurilor”, a declarat guvernatorul BNR, Mugur Isărescu.

Leul greu şi cursul de schimb

V-aţi obişnuit ca un euro să fie 36.000 de lei? Iată cam cum va arăta cursul de schimb:

1 dolar australian AUD 21 521 - 1 dolar australian 2,1521

1 dolar canadian CAD 22 146 - 1 dolar canadian 2,2146

1 franc elveţian CHF 23 504 - 1 franc elveţian 2,3504

1 coroană ceha CZK 1 213 - 1 coroană ceha 0,1213

1 coroană daneză DKK 4 867 - 1 coroană daneză 0,4867

1 lira egipteană EGP 4 746 - 1 lira egipteană 0,4746

1 euro EUR 36 218 - 1 euro 3,6218

1 lira sterlină GBP 52 501 - 1 lira sterlină 5,2501

1 forint maghiar HUF 149 - 100 forinti maghiari 1,4930

100 yeni japonezi JPY 26 128 - 100 yeni japonezi 2,6128

1 leu moldovenesc MDL 2 178 - 1 leu moldovenesc 0,2178

1 coroană norvegiană NOK 4 384 - 1 coroană norvegiană 0,4384

1 zlot polonez PLN 9 243 - 1 zlot polonez 0,9243

1 coroană suedeză SEK 3 990 - 1 coroană suedeză 0,3990

1 liră turcească nouă TRY 21 223 - 1 liră turcească nouă 2,1223

1 dolar SUA USD 27 527 - 1 dolar SUA 2,7527

1 gram aur (preţ ân lei) XAU 381 729 - 1 gram aur (preţ în lei) 38,1729

1 DST XDR 41 806 - 1 DST 4,1806

De ce este necesară denominarea?

Conform prezentării făcute de guvernatorul BNR, Mugur Isărescu denominarea este necesară:

- Pentru a marca încheierea unui ciclu inflaţionist şi intrarea într-o perioadă de stabilitate;

- Pentru exprimarea preţurilor la niveluri nominale uzuale în Europa: nici o altă ţară vest-europeană nu exprimă paritatea faţă de euro la un nivel cu două cifre; leul are o paritate exprimată cu cinci cifre;

- Pentru a simplifica trecerea ulterioară la euro, este mai uşor de utilizat un schimb la o paritate de aproximativ 4:1, decât de 40 000:1;

- Noile bancnote au exact dimensiunile bancnotelor euro: nu vor mai fi necesare schimbări ale casetelor ATM-urilor când vom trece la euro;

- Pentru a readuce nivelul indicatorilor valorici la parametri mai uşor inteligibil;

Cine pierde, cine câştigă din denominare?

Nimic nu se pierde, nimic nu se câstigă. Totul se SIMPLIFICĂ

Vechile însemne monetare vor circula încă 18 luni şi vor putea fi preschimbate încă 3 ani după încetarea puterii circulatorii

Noile monede şi bancnote sunt de dimensiuni mai mici decât cele vechi: mai uşor de păstrat şi de utilizat; costurile de tipărire sunt mai mici decât cele din prezent; monedele işi vor regăsi în mod firesc puterea de circulaţie (a se vedea cazul monedei de 1 ban, faţă de vechea moneda de 100 lei); dimensiunea noilor monede restabileşte proporţia cu valoarea lor nominală; economisirea în lei se dovedeşte de câţiva ani mai avantajoasă decât cea în valută. Leul nou va confirma acest fapt.

Se va îngreuna munca pentru casieri?

După adaptarea la noile însemne monetare, activitatea casierilor va fi simplificată: se vor înscrie mai puţine cifre în jurnalele de casierie, toate înregistrările vor avea în spate monede şi bancnote efective (în prezent sunt numeroase înregistrări, practic, fictive: preţuri ce conţin lei şi zeci de lei care nu mai există fizic).

Există riscul unui puseu inflaţionist generat de apariţia leului nou?

BNR susţine că rotunjiri de preţuri nu vor putea avea loc pentru că preţurile în lei noi vor fi afişate cu 4 luni înainte de intrarea în circulaţie a leului nou, situaţia nu este identică cu cea a schimbării în euro a monedelor ţărilor UE (unde paritatea nu era rotundă: de exemplu, 1 euro = 1,95583 mărci germane), actualele preţuri exprimate în lei, zeci şi chiar sute de lei, nu se transformă în rest achitat efectiv. Cea mai mică monedă efectiv utilizată astăzi este de 500 lei, iar apariţia monedei de 1 ban, de mici dimensiuni, va favoriza circulaţia efectivă a acesteia.

În celelalte ţări europene care au trecut prin această experienţă, inflaţia a scăzut după preschimbarea monedelor. Noile bancnote vor avea un substrat de polimer cu o securitate crescută – bancnote mai sigure impotriva contrafacerilor; rezistenţa în circulaţie – de cel puţin trei ori mai ridicată decât a bancnotelor din hârtie; procesarea mai bună pe echipamente automate; mai curate – bancnotele nu absorb şi nu reţin umezeala, uleiurile, mirosurile, bacteriile şi impurităţile; ocrotirea mediului – bancnotele din polimer se pot recicla.

Adaptarea ATM-urilor, sorterelor şi aparatelor de schimb valutar

Adaptarea aplicaţiilor informatice şi calibrarea ATM-urilor, sorterelor, aparatelor de schimb valutar ale băncilor comerciale etc. vor fi posibile numai după 1 iulie 2005 – data punerii în circulaţie a noii emisiuni. Instituţiile de credit vor fi alimentate cu noile însemne monetare începând cu luna iunie 2005. Noile bancnote şi monede vor fi depozitate în tezaurele instituţiilor bancare, putându-se folosi numai de la 1 iulie 2005. Pentru adaptarea aplicaţiilor informatice ale băncilor comerciale, BNR are în vedere soluţia declarării a doua zile lucrătoare (29 şi 30 iunie 2005) ca fiind zile cu program special de decontare”, a declarat, la rândul său Florin Georgescu vice-guvernator BNR.

Pe de altă parte, înregistrarea duală a preţurilor, începând cu 1 martie 2005, pe bonul emis de aparatele electronice de marcat implică adaptarea soft-ului - acţiune inoportună din punct de vedere tehnic şi economic. Aparatele electronice de marcat nu trebuie inlocuite, ele trebuie doar adaptate potrivit noilor cupiuri. În perioada 1 martie 2005 – 30 iunie 2006 preţurile şi tarifele bunurilor şi serviciilor vor fi afişate atât în moneda veche, cât şi în moneda nouă. Afişarea se va face la locul de expunere a bunurilor şi, respectiv, de prestare a serviciilor; în cazul furnizorilor de utilităţi, afişarea se face la casieriile acestor unităţi. În perioada 1 martie – 30 iunie 2005 facturile emise de furnizorii de utilităţi se vor întocmi atât în lei vechi, cât şi în lei noi. În perioada 1 ianuarie – 30 iunie 2005 evidenţa contabilă se conduce în lei vechi.

Implicaţii asupra activităţii agenţilor economici

Raportarea contabilă semestrială pentru 30 iunie 2005 se întocmeşte în lei vechi. Soldurile cuprinse în balanţa de verificare la 30 iunie 2005 vor fi transformate în lei noi. De la 1 iulie 2005 evidenţele tehnic-operative şi financiar-contabile ale persoanelor juridice şi persoanelor fizice autorizate se conduc în lei noi. În perioada 1 iulie 2005 – 31 decembrie 2006, agenţii economici care sunt obligaţi să utilizeze aparate electronice de marcat vor elibera clienţilor bon fiscal şi, la cerere, factură în lei noi, indiferent dacă plata se efectuează cu moneda veche sau cu moneda noua. În perioada 1 iulie 2005 – 31 decembrie 2006 registrul de casa şi monetarul se întocmesc separat pentru moneda veche şi pentru moneda nouă.

Cantitatea de numerar în circulaţie nu va creşte, noile bancnote şi monede fiind puse în circulaţie numai pe măsura retragerii vechilor însemne monetare devenite necorespunzatoare datorită uzurii şi pentru a acoperi creşterile necesarului de numerar previzionate pentru perioada sfârşitului de an. Ca urmare, circulaţia duală a celor doua emisiuni nu va crea dificultăţi băncilor comerciale în domeniul transportului, depozitării şi manipulării numerarului. La finele perioadei duale de circulaţie, 31 decembrie 2006, numărul de bancnote şi monede metalice aflate în circulaţie va fi mai mic decât în prezent datorită structurii mai adecvate a noilor cupiuri.

Implicaţii asupra activităţii sistemului bancar

Soldurile conturilor deschise de instituţiile de credit şi Trezoreria statului la BNR (conturile LORO) vor fi convertite în lei noi la data de 30 iunie 2005. Începând cu data de 1 iulie 2005, evidenţa acestor conturi se va conduce in lei noi. Introducerea unei noi unitati de cont va atrage după sine şi modificarea codului internaţional al monedei româneşti. BNR a decis atribuirea codului RON (Romanian New Leu) faţă de ROL (Romanian Leu). Documentele aflate în curs de decontare, emise înainte de 1 iulie 2005, se vor fi decontat la această dată, deoarece Sistemul Electronic de Plăţi (SEP) va funcţiona în timp real.

Implicaţii asupra activităţii sistemelor de plăţi

Denominarea leului este o acţiune obiectiv necesară din punct de vedere economic şi monetar, cu avantajele şi costurile corespunzatoare, în realizarea căreia s-a avut în vedere şi crearea premiselor pentru trecerea la moneda unica europeană în anii următori. În momentul introducerii euro nu se vor mai efectua cheltuieli pentru adaptarea ATM-urilor, sorterelor, aparatelor de schimb valutar etc.

 

 

 

Spaimele leului greu

Daniel Oanta

Cotidianul - martie 2005

Cincisprezece ani de tranziţie chinuită au făcut din români un popor de pesimişti. După atâta amar de vreme, şi veştile bune sunt prilej de angoasă. Întârirea leului faţă de principalele valute este şi acum văzută ca nefirească. Leul greu, fără patru zerouri din coadă, este aşteptat cu inima strinsă, de teama rotunjirilor de preţ. De vină pentru această frică perpetuă este inflaţia dramatică, cea care a făcut din moneda naţională un însemn monetar fără valoare. De aceea îi este atât de greu acum guvernatorului Mugur Isărescu să explice de ce leul se întăreşte, cum de leul greu va trebui, eventual, să scadă preţurile, nicidecum să le crească. Românii sunt încă întorşi cu faţa spre trecut, deşi, în doi ani, vom intra în Uniunea Europeană. Dovada că nici jurnaliştii nu sunt mai prejos, un cotidian a titrat că denominarea ne aduce la preţurile din anii '50 şi la salariile medii din 1955. Ei au picat în tentaţia, oarecum omenească, de a compara preţurile şi salariile de după denominare cu leul din anul 1950. Pentru soarta leului greu, astfel de comparaţii sunt pe cât de false, pe atât de periculoase. Mugur Isărescu a încercat ieri să repare "gafa", arătând că, de astăzi, începe antrenamentul pentru preţuri europene, nu pentru cele din anii 1950.

El a intuit că românii ar putea să cadă în capcana statisticii, să compare leul greu al anului 2005 cu leul din 1989. Adevărul economic este însă că, în 1990, cantitatea disponibilă de bunuri şi servicii acoperea numai 9% din masa monetară, ceea ce înseamnă că, din fiecare leu, numai nouă bani reprezentau valoare adevarată. Restul nu era altceva decat propagandă, însemne monetare fără acoperire în bunuri şi servicii, inflaţia fiind înăbuşită prin controlul rigid al preţurilor pentru păstrarea unei aparente stabilităţi şi a unei forţe a monedei foarte departe de realitate. O comparaţie între preţurile dirijate din 1989 şi cele stabilite de piaţă în 2005 este şi mai absurdă. Cum plastic amintea, cu o alta ocazie, guvernatorul Mugur Isărescu, în 1989, o maşină nu costa 70.000 lei, ci 70.000 de lei şi cinci ani de aşteptat la rând cu banii la CEC, iar un kilogram de carne nu costa 37 de lei, ci 37 de lei plus o noapte sau mai mult de stat în frig la coadă.

În opinia noastră, pentru ca introducerea leului greu să-şi atingă scopurile, fără să cadă în astfel de capcane statistice, o campanie mediatică accentuat pozitivă, pe înţelesul întregii populaţii, este strict necesară. Ceea ce BNR va purcede să facă începând chiar de astăzi. Miza cea mare este ca leul greu să marcheze finalul coşmarului inflaţionist şi să fie puntea de legătură spre adoptarea euro. Deşi pare paradoxal, ideal ar fi ca leul greu să aibă o viaţă scurtă, pentru ca asta ar însemna adoptarea rapidă a euro şi, implicit, consacrarea economiei romaneşti ca una europeană. Leul greu trebuie deci să contribuie, aşa cum s-a întâmplat în alte ţări care au procedat la denominare, la stabilitatea preţurilor. De aceea, pentru succesul leului greu, factorul psihologic cântăreşte enorm.

Pînă să trecem însă la euro, mai este cale lungă. Cele mai optimiste estimări vorbesc de anii 2012-2014. În răstimp, leul românesc trebuie să fie nu numai nou, ci şi tare. Ceea ce este acum reflectat de piaţa valutară trebuie să-şi găsească un corespondent în economia reală. Aceasta este cea care va da consistenţă unei operaţiuni asupra căreia Isărescu insistă şi avertizează că nu este o chestiune de cosmetică. Leul tare va da mult de furcă economiei reale, care s-a refugiat ani de zile în inflaţie. El va forţa restructurări dureroase pentru că intreprinderile nu-şi vor mai putea vărsa în preţuri pierderile şi managementul defectuos. Leul greu şi inflaţia în scădere sunt doi factori care se potenţează reciproc. BNR ştie acest lucru şi va face totul pentru ca şi denominarea să ducă inflaţia în jos, spre nivelurile din Uniunea Europeană. Dar, pentru ca nu doar leul, ci întreaga economie romanească se afla în anticamera euro, mult mai important decât momentul 1 iulie, când vom avea în buzunare leii noi, sunt anii care vin. Dacă acum, prin denominare, speră Isărescu "forma va influenţa fondul", după acest moment şi fondul va trebui sa influenţeze forma. Şi asta nu mai depinde doar de Banca Naţională a Romaniei.

 

 

 

 

 

Cum percep bancherii denominarea?

ROMPRES

martie 2005

Preşedintele Raiffeisen Banca pentru Locuinţe, Ionuţ Costea, apreciază că denominarea va face ca 'optic' dobânzile să nu mai pară atât de atractive pentru clienţii băncilor, în general.

Raiffeisen Banca pentru Locuinţe nu va resimţi efecte negative în urma denominării, chiar dacă va avea şi ea o perioada de tranziţie ca toate celelalte bănci din sistem, apreciază Costea. “Produsele băncii noastre vor merge în paralel, deci lumea va putea depune banii şi în leii actuali şi în leii noi. Vom avea o perioadă de tranziţie ca şi celelalte bănci, dar suntem siguri că această masură nu va afecta depunerile populaţiei la Raiffeisen Banca pentru Locuinţe. Dobânzile vor fi aceleaşi. Ne vom orienta pe parcurs şi vom vedea dacă vor fi necesare alte strategii. Deocamdată nu vom avea schimbări”, a declarat pentru Rompres, preşedintele RBL.

Ionuţ Costea apreciază că sumele mici plătite ca dobânzi nu vor mai părea atrăgătoare pentru clienţi, prin efectul lor psihologic. “Este adevărat că dobânzile nu mai par atractive când sunt plătite sume mici, dar şi sumele depuse vor fi mai mici, aşadar, procentual, vor fi păstrate proporţiile. Sigur ca optic nu vor mai părea atât de atractive”, a spus Costea.

Directorul Direcţiei operaţiuni de piaţă BRD Societe Generale, Claudiu Cercel, consideră că denominarea nu va avea un impact mai mare asupra pieţei decât cel al cursului de schimb. Trebuie avut în vedere şi faptul că acele dobânzi care înseamnă un plus de putere de cumpărare vor fi comparate cu noile preţuri care şi ele, la rândul lor, vor avea o dimensiune mai mică. Nu cred că vor avea loc efecte spectaculoase, în afară de mici ajustări, la începutul procesului de denominare, în ceea ce priveşte dimensiunea noului preţ. Nu cred că vor apărea dificultăţi semnificative în urma denominării, a spus Cercel, pentru Rompres.

Cred că din contra prin conştientizarea mai profunda a valorii banului, aceasta masura ar trebui sa fie de natura chiar să încurajeze economisirea şi piaţa bancară, a apreciat Cercel.

Preşedintele Asociaţiei Române a Băncilor, Graţian Gheţea, apreciază că noua codificare a leului /RON/ nu va produce mari necazuri în ceea ce priveşte plăţile interbancare. ”Nu cred că vor exista inconvenienţe majore care să ne sperie”, a spus Gheţea, referindu-se la decizia de a fi schimbată codificarea din ROL /Romanian leu/ în RON /Romanian new/, atât pentru operaţiunile interbancare, cât şi pe listele de curs valutar. Oficialul ARB consideră utile cât mai multe clarificări din partea Băncii Naţionale pentru ca băncile să aplice cu succes denominarea şi existenţa unei cantităţi suficiente de monedă nouă pe piaţă. “Noi băncile comerciale vom cere să avem cât mai multe însemne noi /monedă nouă/ ca sa putem să satisfacem cât mai mult clienţii şi, în special, să alimentăm bancomatele. Trebuie să vă daţi seama dacă o bancă care are 20 de bancomate cere o anumită cantitate şi va avea nevoie de un anumit timp să modifice sistemele informatice, de cât timp va avea nevoie o bancă ce are câtevă sute de bancomate? Intervine apoi şi problema blocării banilor, care nu este o problema chiar aşa de uşoară”, a spus Gheţea.

Vicepreşedintele Băncii Comerciale Române, Ilie Mihai, apreciază ca nivelul dobânzilor, de 10 -15 la sută, este unul real pozitiv, în comparaţie cu rata inflaţiei, dacă ţinem cont că domnul guvernator Mugur Isărescu a reinterat din nou ţinta de inflaţie de 7 la suta la 31 decembrie 2005. Deci, dobânzile ca nivel relativ vor trebui să fie la depozitele atrase cu 2-3 puncte procentuale deasupra acestei rate de inflaţie, pentru a rămâne real pozitive. De asemenea şi dobânzile de partea cealaltă, la credite, va fi necesar sa fie un pic mai mari decât cele la resurse. De aici rezultă marja de câstig a băncilor. Tendinţa la acest nivel, relativ vorbind, este în continuare de reducere a marjei. Piaţa este deja foarte dinamică în acest sens. Majoritatea băncilor au redus atât dobânzile pe partea de depozite cât şi la credite şi procesul este în continuare de reducere.

În ceea ce priveşte nivelul, ca sumă absolută a dobânzilor, dacă legăm acest proces de procesul de denominare eu cred că la data de 1 iulie, probabil, băncile se gândesc că depozitele să fie convertite în noua monedă. O persoana care are să spunem un depozit de 500.000.000 lei în depozit va tăia patru zerouri, iar depozitul va deveni 50.000 lei, iar dacă va primi o dobândă de 10 la suta, asta ar înseamna 500 lei pe an, a arătat Ilie Mihai. Suma nominală pare mai mică, dar important este ce cantitate de marfuri poate să cumpere el cu aceşti 500 lei noi. Acesta poate cumpăra aceeaşi cantitate, deci este decât o schimbare, o tăiere a celor patru zerouri atât la nivelul nominal la dobânzile încasate de client cât şi la preţurile mărfurilor care le gseşte acesta în piaţa, deci el nici nu câştigă nici nu pierde în acest punct de vedere. Aşa este şi pe partea de credit, deci nu aş vedere o influenţă. Sigur că denominarea trebuie explicată şi deponenţilor şi clienţilor şi celor care iau credite. Spre exemplu noi la BCR am facut un efort şi, pentru clienţii mai mari, am emis deja 4.000 de CD-uri în care explicam ce trebuie să facă în contabilitatea lor, dar şi ce se întâmplă cu această denominare, tocmai pentru a-i ajuta să înţeleagă că nu vor avea nici de pierdut nici de câştigat din această denominare.

Aşa cum se ştie deja, prin Legea 348, a “leului greu”, se prevede ca preţurile şi tarifele bunurilor şi serviciilor să fi afişate atât în monedă veche, cât şi în monedă nouă, începând de la 1 martie 2005 şi până la 30 iunie 2006. Un motiv puternic în favoarea afişării duale este posibilitatea clientului de a determina cât s-a scumpit o marfa datorită “rotunjirii” preţului.

Cum se face rotunjirea în contabilitate

Pe de altă parte, Ministerul Finanţelor a emis o precizare pe care a publicat-o la finalul lunii decembrie în Monitorul Oficial (nr. 1247 din 23/12/2004), care reglează chestiunea conversiei în lei noi a soldurilor iniţiale, a rulajelor şi a soldurilor finale cuprinse de firme în balanţa de verificare de la data de 30 iunie 2005. Astfel, operaţiunea de conversie se poate efectua prin rotunjirea sumelor la ordinul sutelor în plus pentru valori mai mari de 50 lei inclusiv, respectiv în minus pentru valori mai mici de 50 lei, urmată de împărţirea la 10.000 (zece mii) a sumelor astfel rezultate, spune acelaşi minister. Sau, adaugă Finanţele, conversia se poate efectua prin împărţirea sumelor la 10.000 (zece mii), urmată de rotunjirea zecimalelor sumelor astfel obţinute la a doua zecimală (banul), prin adaos sau lipsă. Suma rezultată în urma împărţirii ce depăşeşte 0,0050 lei noi inclusiv se rotunjeşte la 0,01 lei noi, iar suma mai mică de 0,0050 lei noi se rotunjeşte la 0 (zero) lei noi. Dacă valorile obţinute în urma conversiei valorilor din balanţele de verificare a conturilor analitice la 30 iunie 2005 conduc la denaturarea semnificaţiei economice a acestora, există posibilitatea ca valorile soldurilor din balanţele de verificare a conturilor analitice să reprezinte numere cu mai mult de două zecimale rezultate din operaţiunea de conversie. Răspunderea pentru corectitudinea conversiei revine administratorului, ordonatorului de credite sau altei persoane care are obligaţia gestionării unităţii respective.

Maşinile de numărat monede, o afacere de perspectivă

Aproape un miliard şi jumătate de noi monede ar putea fi introduse în circuitul monetar începând cu 1 iulie 2005, data denominării monedei naţionale. Astfel, patru noi monede vor fi produse din aliaje tari, similare celor folosite pentru euro, fiind eliminate metalele uşor deteriorabile mecanic, cum ar fi aluminiul.

Dar apariţia leului greu aduce şi o serie de oportunităţi de afaceri. Pe lângă firmele de software, pe piaţa românească au apărut o serie de companii care oferă tot felul de maşini şi aparate necesare în procesul de denominare a monedei naţionale. Este vorba, de exemplu, de maşinile de numărat monede, inutile până acum pe piaţa românească. Furnizorii de astfel de aparate ies la înaintare cu studii făcute în alte ţări din regiune care au "tăiat" zerouri din coada monedei naţionale (Turcia, Bulgaria, Polonia) şi chiar din zona euro, care arăta că introducerea noilor monede şi bancnote creşte cu 60-80% timpul necesar funcţionarilor de la ghişee pentru sortarea banilor şi calcularea sumelor primite de la clienţi. În consecinţă, soluţia oferită de aceste firme pentru ca românii să scape de cozile la ghişee este maşina în care verşi banii şi aceştia se număra singuri.

